
הכנסת התשע-עשרה
נוסח לא מתוקן

מושב ראשון
<פרוטוקול מס' 82>
מישיבת ועדת הכלכלה
יום שני, י"ב בתשרי התשע"ד (16 בספטמבר 2013), שעה 13:00
<סדר היום:>
<תקנות תכנון משק החלב (שינוי סכומי ההיטלים שבתוספת לחוק), התשע"ג-2013>
נכחו:

<חברי הוועדה:> 
יצחק וקנין – מ"מ היו"ר

רונן הופמן

עמר בר-לב

<מוזמנים:> 
	ד"ר תניב רופא
	–
	סגן בכיר למנהל הרשות לתכנון, משרד החקלאות ופיתוח הכפר

	עו"ד אפרת אביאני
	–
	סגנית בכירה ליועמ"ש, משרד החקלאות ופיתוח הכפר

	אלון מסר
	–
	רכז מים וחקלאות באגף התקציבים, משרד האוצר

	הילה שטיבהולץ
	–
	יועצת בכירה למנכ"לית, משרד האוצר

	עו"ד דרור גרנית
	–
	מחלקת ייעוץ וחקיקה, משרד המשפטים

	יאיר שירן
	–
	מנהל מינהל תעשיות, משרד הכלכלה

	שייקה דרורי
	–
	מנכ"ל, המועצה לענף החלב בישראל

	עו"ד עדי גואטה קורן
	–
	יועצת משפטית, המועצה לענף החלב בישראל

	עו"ד עילית סקפה לנדאו
	–
	יועצת משפטית, המועצה לענף החלב בישראל

	אורי רמתי
	–
	לוביסט, המועצה לענף החלב בישראל

	ישראל טוטי בלוך
	–
	חבר הנהלת התאחדות מגדלי בקר, התאחדות מגדלי בקר לחלב

	עו"ד נטע שגיא
	–
	עורכת דין חיצונית להתאחדות, התאחדות מגדלי בקר לחלב

	עו"ד יואב פויזנר
	–
	עורך דין חיצוני המייצג את ההתאחדות, התאחדות מגדלי בקר לחלב

	רחל בורושק
	–
	כלכלנית, התאחדות חקלאי ישראל


<ייעוץ משפטי: >
איתי עצמון

ענבל דגן (מתמחה)

<מנהלת הוועדה:>
לאה ורון
<רישום פרלמנטרי:>
אירית שלהבת

<תקנות תכנון משק החלב (שינוי סכומי ההיטלים שבתוספת לחוק), התשע"ג-2013>
<היו"ר יצחק וקנין:>
זאת ישיבה חדשה עם פרוטוקול חדש. אחר-כך נחזור לנושא הקודם. 

<אפרת אביאני:>
תודה, אנחנו מדברים על תקנות תכנון משק החלב (שינוי סכומי ההיטלים שבתוספת לחוק), התשע"ג-2013. 

התיקונים האלה נדרשים גם לצורך תיקון טעות שנפלה בעת חקיקת החוק. בעצם אנחנו קבענו את ההיטלים שעל יצרנים לשלם למועצת החלב וכללנו בהם בטעות 0.25 אגורות שאמורות בכלל להשתלם על-ידי המחלבות, אז בעניין הזה אנחנו מבקשים לתקן את הטעות. שרת החקלאות הקודמת פנתה בעניין גם לוועדת הכלכלה בכנסת הקודמת ולא התקיים דיון בבקשה. 

<איתי עצמון ולאה ורון:>
כי הכנסת התפזרה ויצאה לפגרת הבחירות. 

<אפרת אביאני:>
ברור. זה היה ביולי וזמן קצר אחרי כן הכנסת התפזרה. 

בינתיים גם חתמה הממשלה על הסכם ההתייעלות, שכולל גם התייעלות של המנגנונים. מי שמוציא לפועל את התכנון במשק החלב זה מועצת החלב וגם היא מתייעלת. במסגרת הזאת אנחנו מבקשים להפחית גם את ההיטלים שמועצת החלב תגבה מיצרני חלב הבקר בלבד. 

אז בעצם יש לנו הפחתת היטלים בשנים 2013, 2014 ו-2015 ליצרני חלב הבקר, ותיקון טעות בהיטלים לגבי יצרני חלב צאן. 

<איתי עצמון:>
מה גבו עד היום אגב הסכומים שיש בהם טעות?

<שייקה דרורי:>
לפרוטוקול, השנה גבינו לפי התיקון, זאת אומרת, כפי ההחלטה שאתם תקבלו, אני מקווה, בעוד כמה דקות. זאת אומרת, אנחנו גובים את הסכום הנכון, לפי הסכומים המופחתים. 

<תניב רופא:>
לפי שתי ההפחתות, גם תיקון טעות הסופר וגם התיקון של לוקר. 

<אפרת אביאני:>
חשוב מאוד שההיטלים בחוק יתאמו את ההיטלים שנגבים בפועל, זה תיקון חשוב. 

<איתי עצמון:>
יש לי שאלה קטנה. בסעיף 45(ב) לחוק תכנון משק החלב כתוב שהשינוי של סכומי ההיטלים יהיה מנימוקים מיוחדים. מה הם הנימוקים המיוחדים?

<אפרת אביאני:>
הנימוקים המיוחדים הם מה שציינתי כעת ושני השרים חתמו על מסמך שמסביר את מה שאמרתי.

<איתי עצמון:>
מעבר לטעות, אני מתכוון. 

<אפרת אביאני:>
תיקון הטעות וההפחתה הספציפית של ההיטלים במסגרת החלטת הממשלה – אלה בעצם הנימוקים המיוחדים. 

תקנה 1 – תיקון התוספת לחוק

"בתוספת לחוק – 

(1) בפרט 1, במקום "4.95 אג'" יבוא "4.20 אג'";

(2) בפרט 2, במקום "13.92 אג'" יבוא "13.67 אג'";

(3) בפרט 3, במקום "5.92 אג'" יבוא "5.67 אג'"."

זאת תקנה אחת. זה בעצם התיקון של הטעות בפרט 2 ובפרט 3, שהם ההיטלים ליצרני חלב הצאן, כבשים ועזים, ותיקון הטעות בפרט 1, שהוא ההיטל של יצרני חלב הבקר, שזה בעצם ההיטל שיהיה מ-2015.

<איתי עצמון:>
כלומר, בשנת 2013 הסכום יהיה 4.53 אגורות? 

<אפרת אביאני:>
עוד לא הקראתי את הוראת השעה, אבל כן. 

<איתי עצמון:>
בעצם זה סכום גבוה יותר.

<אפרת אביאני:>
היום הסכום הוא 4.75 אגורות. 

<איתי עצמון:>
לאחר שתתוקן הטעות. 

<אפרת אביאני:>
היום הוא 4.70 אגורות, כי 4.95 אגורות כולל את ה-0.25 אגורות. היום הוא אמור להיות 4,70 אגורות. בשנת 2013 זה יורד ל-4.53 אגורות, בשנת 2014 זה יורד ל-4.36 אגורות וב-2015 זה יורד ל-4.20 אגורות, שזה בעצם פרט 1 בתוספת לחוק. 

<שייקה דרורי:>
מגמת ירידה. 

<איתי עצמון:>
כלומר, תיקון הטעויות ייכנס לתוקף רק בשנת 2015.

<אפרת אביאני:>
הכותרת של התקנה תהיה "שינוי סכומי ההיטלים בתוספת לחוק". 

<איתי עצמון:>
כלומר, פרט 1 עם התיקון ייכנס לתוקף רק בשנת 2015. בסדר. 

<אפרת אביאני:>
נכון. 

פסקאות (2) ו-(3) מתייחסות לתיקוני הטעות בענפי הצאן. פסקה (1) מתייחסת לתיקון הטעות ולהפחתה שתחול בעצם רק ב-2015, כי תקנה 2 מתייחסת להפחתה בענף הבקר ב-2013 וב-2014. בסדר? 

אני יכולה להסביר שוב. נדבר כרגע רק על יצרני חלב הבקר, שזה פרט 1. היום כתוב בחוק "4.95 אגורות". זה טעות, זה היה צריך להיות "4.70 אגורות". לפי ההסכם, ב-2013 מורידים מ-4.70 אגורות ל-4.53 אגורות, זה בתקנה 2(1), ואחר-כך ב-2014 מורידים ל-4.36 אגורות, ובסוף ב-2015 זה יורד ל-4.20 אגורות, שזה בתקנה 1 בפסקה (1). זה בבקר. השניים האחרים הם בצאן. 

<היו"ר יצחק וקנין:>
יש הערות, רבותי, לתקנה 1? אין. 

<אפרת אביאני:>
תקנה 2 – הוראת שעה

"על אף האמור בפרט 1 לתוספת לחוק, כנוסחו בתקנה 1 – 

(1) עד יום כ"ח בטבת התשע"ד (31 בדצמבר 2013) יראו כאילו במקום הסכום האמור בו נאמר "4.53 אג'";

(2) בשנת 2014 יראו כאילו במקום הסכום האמור בו נאמר "4.36 אג'"."

<איתי עצמון:>
בעצם פסקה (1) תחול החל ממועד פרסום התקנות ועד 31 בדצמבר 2013.

<אפרת אביאני:>
נכון, החל מיום הפרסום. 

<איתי עצמון:>
אני חושב שכדאי אולי להוסיף את זה.

<אפרת אביאני:>
אפשר, אין בעיה להוסיף את זה. 

<היו"ר יצחק וקנין:>
יש הערות, רבותי? אין הערות. על הנושא הזה אני מבין שיש הסכמה ואפשר להצביע. 

תקנות תכנון משק החלב (שינוי סכומי ההיטלים שבתוספת לחוק), התשע"ג-2013, מי בעד, כולל התיקונים שאושרו כרגע, שינויי הנוסח וכן הלאה? מי נגד?

הצבעה

בעד – 3

נגד – אין

נמנעים – אין

תקנות תכנון משק החלב (שינוי סכומי ההיטלים שבתוספת לחוק), התשע"ג-2013, נתקבלו.

<לאה ורון:>
חבר הכנסת עמר בר-לב מצביע במקום חבר הכנסת איציק שמולי, חבר הכנסת יצחק וקנין, שממלא את מקומו של יושב-ראש הוועדה, מצביע במקום חבר הכנסת אריאל אטיאס. 

<היו"ר יצחק וקנין:>
התקנות נתקבלו. 

<הישיבה ננעלה בשעה 13:10.>
